Taalgebruik: Van toeka tot nouArgieffoto Foto: nile, Pixabay Destyds en toentertyd (wat letterlik beteken “in daardie tyd”) word albei gebruik nadat na ŉ bepaalde tyd in die verlede of ŉ vooraf gemelde tyd verwys is, maar toentertyd is minder formeel. Wanneer dit oor ŉ onbepaalde tyd in die verlede gaan, kan indertyd, vantevore of vroeër gebruik word. Dus kan nie van die destydse Joego-Slawië of premier gepraat word as geen tydperk genoem is nie, maar wel van die voormalige, eertydse, gewese, toenmalige [NIE: toentertydse] of vorige Joego-Slawiese premier, of die oudpremier van Joego-Slawië. Toeka verwys na ŉ tyd baie lank gelede. Nou Saterdag is korter as eerskomende Saterdag, maar baie informeel. for now vir eers [EERDER AS: vereers] of voorlopig [NIE: vir nou] now and then nou en dan, af en toe, van tyd tot tyd now for (en) nou [NIE: nou vir], bv. die nuus, All Blacks, ens. tydperk Sake het in die (tienjaar)tydperk baie verander of die projek het oor ŉ tydperk verander. Tydperk word soms onnodig gebruik: Tien jaar lank is geen ontwikkeling toegelaat nie [NIE: vir ŉ tydperk van tien jaar is geen ontwikkeling toegelaat nie – vir is hier verkeerdelik gebruik, want dit gaan om ŉ tydsverloop wat nie met vir aangedui word nie]. Tydperk kan ook op ŉ prehistoriese tyd slaan: die Steentyd(perk). era Era is ŉ tydperk in die geskiedenis; die apartheidsera of die era van die stoomtrein.